## Drugi dodatak Kolektivnom ugovoru za vodno gospodrstvo

### NN 89/2009 (24.7.2009.), Drugi dodatak Kolektivnom ugovoru za vodno gospodrstvo

KOLEKTIVNI UGOVORI

2259

HRVATSKE VODE, pravna osoba za upravljanje vodama, Zagreb, Ulica grada Vukovara 220 (u daljnjem tekstu: poslodavac),

i

SINDIKAT ZAPOSLENIH U POLJOPRIVREDI, PREHRAMBENOJ I DUHANSKOJ INDUSTRIJI I VODOPRIVREDI HRVATSKE, Zagreb, Ulica Ljudevita Posavskoga 5,

na temelju članka 185. Zakona o radu (»Narodne novine« br. 38/95., 54/95., 65/96., 17/01., 82/01. i 114/03), članka 98. Kolektivnog ugovora za vodno gospodarstvo (»Narodne novine« br. 88/03 i 118/06), te članka 13. Statuta Hrvatskih voda, sklapaju

DRUGI DODATAK

KOLEKTIVNOM UGOVORU ZA VODNO GOSPODARSTVO

Članak 1.

Članak 32. stavak 1. Kolektivnog ugovora za vodno gospodarstvo (»Narodne novine« br. 88/03 i 118/06; u daljnjem tekstu: Ugovor) mijenja se i glasi: »Osnovna plaća za najjednostavniji rutinski rad koji ne zahtijeva posebno obrazovanje (I. grupa – koeficijent 1,00), na osnovi 40 sati rada tjedno, iznosi 2.022,26 kuna.«

Stavak 3. briše se.

Članak 2.

U članku 34. stavak 1. mijenja se i glasi:

»Poslodavac je ovlašten dodijeliti radniku stimulativni dio plaće radnika sukladno svojoj odluci, a na temelju sljedećih mjerila i kriterija:

– ostvarena količina i kvaliteta rada,

– odnos prema sredstvima rada,

– odnos prema suradnicima, strankama u postupku i poslovnim partnerima, nazočnost na radnom mjestu, izvršenje poslova i radnih zadaća u rokovima po odredbama Zakona ili rokovima određenim po neposrednom rukovoditelju,

– odnos prema dokumentaciji i predmetima u radu.«

Stavak 2. mijenja se i glasi:

»Stimulativni dio plaće pojedinoga radnika može iznositi do 25% njegove osnovne plaće.«

Članak 3.

U članku 52. stavak 1. alineji 3. riječi »(jedanput unutar 12 mjeseci počev od početka neprekinutog bolovanja)« zamjenjuju se riječima: »jedanput unutar kalendarske godine«.

U stavku 1. dodaje se nova alineja 4. koja glasi:

»– rođenja djeteta u jednokratnom iznosu 3.500,00 kn neto (pravo na potporu ima samo jedan roditelja u slučaju da su oba roditelja zaposlena kod poslodavca;)«

U stavku 1. dosadašnja alineja 4. postaje alineja 5. U stavku 1. dosadašnja alineja 5. postaje alineja 6.

Članak 4.

U članku 55. stavku 1. riječi »1.250,00 kn neto« zamjenjuju se riječima »1.600,00 kn neto«.

Članak 5.

U članku 57. riječi »400,00 kuna netto« zamjenjuju se riječima »600,00 kn neto«.

Članak 6.

U članku 59. stavku 1. iza riječi »karte« briše se točka i dodaje tekst »do maksimalnog iznosa od 1.200,00 kn mjesečno.«

Članak 7.

U članku 65. stavku 2. riječi »1.500,00 kuna neto« zamjenjuju se riječima »1.600,00 kn neto«.

Članak 8.

U članku 75. stavku 1. alineji 4. briše se tekst »koje se sastoji od sedam sindikalnih povjerenika iz sindikalnih podružnica Hrvatskih voda i koje koordinira rad među njima« i zamjenjuje se tekstom »koje se sastoji od šest sindikalnih povjerenika iz sindikalnih podružnica Hrvatskih voda, te predstavnika PPDIV-a i koje koordinira rad među njima«.

Članak 9.

Osnovna plaća iz članka 1. ovog Dodatka uskladit će se do 31. siječnja 2010. s primjenom od 1. siječnja 2010., temeljem odluke generalnoga direktora, za stopu rasta potrošačkih cijena u 2008. godini.

Osnovna plaća iz članka 1. ovog Dodatka usklađena sukladno stavku 1. ovoga članka, uskladit će se do 31. srpnja 2010. s primjenom od 1. srpnja 2010., temeljem odluke generalnoga direktora, za stopu rasta potrošačkih cijena u 2009. godini.«

Članak 10.

U članku 95. tekst »i ostaje na snazi do isteka svibnja 2009. godine« briše se a upisuje se tekst »ostaje na snazi do 31. 12. 2010. godine.«

Članak 11.

Ovaj Dodatak stupa na snagu osmoga dana od dana objave u »Narodnim novinama«, a primjenjuje se od 1. lipnja 2009. godine.

Klasa: 011/01-06-01/0000036

Urbroj: 374-1-04-09-2

Zagreb, 2. lipnja 2009.

Za Sindikat zaposlenih u poljoprivredi, Predsjednik Upravnog vijeća
Prehrambenoj i duhanskoj industriji i Zdravko Krmek, dipl. ing., v. r.
vodoprivredi Hrvatske
Josip Pavić, v. r.

Kolektivni ugovor, NN 89/2009-2259